Hospitaal-drama traumatiseer pasiënt | News24
Hospitaal-drama traumatiseer pasiënt
Gericke Hoeksema 27.
WAT was die ergste trauma - die fiets-ongeluk, of die probleme in die hospitaal daarna?
Dit is die vraag waarmee Gericke Hoeksema (27) van die Marina Martinique en sy ge-sin spook nadat hy Saterdag sleg beseer is tydens die JBay WinterFest Windfarm Mountain Bike Challenge-resies.
Die ryers was reeds uit die dorp en op die plaaspad toe Gericke by ’n hobbel van sy fiets geslinger en langs die pad met beserings beland het. Ander fietsryers het kort daarna op hom afgekom en, saam met vriende, hom op ’n noodvoertuig gelaai. Daarna is hy oorgeplaas na ’n bystand-ambulans. Hy is ’n keuse gegee van die Isivivana-Life in Humansdorp of ’n hospitaal in Port Elizabeth, maar weens sy hewige pyne het hy die naaste een gekies.
Volgens Hoeksema is hy na ’n ruk van ’n gang by die privaatdeel na een in die staatsafdeling van die hospitaal gestoot. Daar is X-strale geneem. Hy het nog op die draagbaar vasgegespe gelê toe daar, volgens sy moeder, prosedu-res gevolg is wat bui-te haar ervaringsveld as opgeleide verpleegkundige lê. Hieroor is sy hoogs ontsteld. Volgens haar is daar deur personeel onaanvaarbare stellings gemaak en andersins verkeerd opgetree.
Sy beweer daar is onder andere gesê dat die hospitaal nie ’n ongevalle-afdeling het nie; dat die enigste beskikbare saal slegs vir bloeddrukpasiënte is; dat beide die beskikbare dokter en ’n opgeleide kraamverpleegkundige vir haar seun gevra het wat hulle vir hom moet doen; dat die dokter op sy skouer en beseerde gewrig gedruk het en gesê dat hy slegs beseerde spiere het. Sy wonde is gereining en daarna het die dokter sy ma gebel en gesê dat hy maar huis toe kan gaan.
Hy het die X-straalplate aangevra, maar sy versoek is geweier omdat dit “staatseiendom” is.
Omdat sy pyn erger geword het, is hy in Jeffreysbaai deur ’n privaat-dokter ondersoek en is daar X-strale by die PoliClinic geneem. Daar is toe vasgestel dat die skouerbeen heeltemal gedislokeer is, dat daar ’n fraktuur in die gewrig is, dat daar ’n stukkie been van ’n rugwerwel afgebreek het en dat twee werwels opmekaar druk.
Volgens die woordvoerder by Isivivana was daar Maandag baie min personeel beskikbaar, omdat almal elders besig was met die 67-minute Nelson Mandela-projek. Dít en die verkeerde mediese benadering tot ’n trauma-situasie is volgens Gericke se ma as verpleegkunidge totaal skokkend.
Sy het die hospitaalgroep se hoofkantoor geskakel en hulle het belowe om ’n onmiddellike ondersoek na die voorval te loods.